Caroline Stage Olsen (M), 2025-04-08:
Tak for det.
Det har jeg glædet mig til.
Hvem har ikke lyst til en 3 timer lang samtale om digitalisering?
Det har jeg i hvert fald, så det hilser jeg velkommen.
Tusind tak for at stille en forespørgsel om redegørelsen om Danmarks digitale udvikling.
For hvad viser redegørelsen om Danmarks digitale udvikling?
Vi har været gode til at tage digitaliseringen til os og til at udbrede den i vores samfund.
Men skal vi fortsat skubbe på, eller skal vi begrænse digitaliseringen?
Det handler, synes jeg, om, hvad for nogle briller vi anskuer digitaliseringen med.
Hvis vi tager virksomhedsbrillen på – den brille kan jeg godt lide –
har vi nogle af de mest digitaliserede virksomheder i Europa, også blandt SMV'erne.
Danske virksomheder er dem, som bruger kunstig intelligens mest i Europa, og som digitaliseringsminister gør det mig glad.
Det giver os et solidt fundament at bygge videre på, og vi har brug for endnu flere virksomheder, som tager nye teknologier i brug.
For det hjælper virksomheder med at effektivisere arbejdsgange og skabe nye forretningsmodeller.
Det skaber grobund for vækst og løfter vores konkurrenceevne.
I den globale udvikling må man sige, at vi har brug for, at danske virksomheder fortsat er nogle af de mest konkurrencedygtige.
Selv om SMV'erne klarer sig godt i EU, halter de stadig væk bagud i forhold til de store virksomheder.
Og lad mig bare sige det meget klart her: Vi skal – skal – have SMV'erne ordentligt med på den digitale vogn.
Skal vi rykke digitaliseringen, og skal vi rykke dansk konkurrenceevne, så skal vi også rykke SMV'erne.
Anskuer vi digitaliseringen gennem konkurrenceevnebrillerne, bliver vi nødt til at gøre mere.
Digitalisering og konkurrenceevne hænger uløseligt sammen.
Vi er digitale, og vi er konkurrencedygtige, men vi bliver nødt til at blive ved med at tage nye teknologier i brug.
Vi har været for gode til at lave regler, der begrænser udviklingen, og for dårlige til at sikre de rigtige rammer og vilkår.
Det kan koste arbejdspladser, velfærd og indflydelse.
Tiderne skifter, og vi bliver nødt til i Europa at sadle om og skifte fokus over på, hvordan vi kan sikre de rette rammer for danske og for europæiske virksomheders mulighed for teknologisk vækst og sikre rammer og vilkår, der kan støtte og understøtte innovation og udvikling af nye teknologier, som kan hjælpe vores samfund, så vi ikke fortsat kommer til at tabe terræn til USA og til Kina.
Derfor er jeg også glad for, at vi sidste efterår kunne lancere en strategisk indsats for kunstig intelligens, hvor vi kan sætte en retning for, hvor vi skal hen med kunstig intelligens, samtidig med at vi også har lanceret en taskforce for kunstig intelligens i det offentlige.
Begge ting er i min optik vigtige skridt til at få udbredt brugen af kunstig intelligens, så vi kan fjerne unødvendige barrierer, som gør det svært for myndigheder at bruge kunstig intelligens, og så vi kan få udbredt nogle af de gode løsninger, der allerede er ude i vores samfund.
Vi bliver nødt til fortsat at have fokus på borgernes rettigheder.
For selv om vi i EU og i Danmark skal kigge på, om vi har sat for mange rammer og begrænsninger, er der steder, hvor vi kan stramme kravene endnu mere og sætte lidt klarere rammer, og det er bl.a. techgiganterne og deres opførsel i forhold til bl.a. vores børn og unge, jeg her tænker på.
Der er også AI-regulering, techregulering og offentlig regulering, ja.
Men jo, jeg vil gerne være minister for det hele, men det var der altså ikke lige nogen, der gjorde mig til i sidste omgang, så det må være bedre held næste gang.
Men med den retorik kunne vi jo lige så godt bare have ét superministerium, for der er jo digitalisering i alt.
Og jeg ved godt, at Liberal Alliance ønsker, at der er lidt færre ministerier.
Det er en fair politisk diskussion.
Men hvis vi skal til at sige, at det står for alle de steder, hvor der er digitalisering på uddannelsesområdet, på sundhedsområdet osv., så er der jo slet ikke noget sektoransvarsprincip mere.
Så skal jeg jo bare have ét stort superministerium.
Og det kan jeg af personlige årsager se masser af fordele i, men synes måske også, det er fair nok, at der er noget, der ligger ude hos de forskellige fagministerier, trods alt.